《题易田先生说剑图》
清代·吴照

易田老翁当代儒，说剑先后有两图。蓬心画意不画剑，芝山剑与琴书俱。

翁口悬河证桃氏，旨趣本与蒙庄殊。我亲几杖凡几面，咳唾落地皆经腴。

纯钩有七我未睹，寒铓定使妖魅逋。惟从画卷资考订，腊广如鬣谁知乎。

一椽老屋安几榻，点缀杂以松杉梧。紫阳山馆正寒雨，夜窗独坐红镫孤。

龙身虎气跃纸上，引杯直欲倾百觚。少年击剑虽未学，此心自许雄万夫。

烛花剪穗吐光焰，搦三寸管胆气粗。天晴从公得把玩，规制请用溪藤摹。

作者简介：（1755—1811）江西南城人，字照南，号白厂。乾隆五十四年拔贡，官大庾教谕，旋弃官卖画自给。善画竹，意气豪宕，兼工诗书。有《听雨楼集》、《说文字原考略》、《老子说略》。